ROZHODNUTIE KOMISIE
z 27. januára 2005
o ochranných opatreniach v súvislosti s pseudomorom hydiny v Bulharsku, ktorým sa zrušuje rozhodnutie 2004/908/ES
(oznámené pod číslom dokumentu K(2005) 145)
(Text s významom pre EHP)
(2005/61/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), najmä na jej článok 18 ods. 7,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), najmä na jej článok 22 ods. 6,
keďže:
(1)
Bulharsko potvrdilo 23. decembra 2004 vypuknutie pseudomoru hydiny v správnom celku Kardjali v Bulharsku. S cieľom znížiť riziko zavlečenia choroby do Spoločenstva bolo prijaté rozhodnutie Komisie 2004/908/ES z 23. decembra 2004 o ochranných opatreniach v súvislosti s pseudomorom hydiny v Bulharsku (3) ako okamžité opatrenie na dočasné pozastavenie dovozu živej hydiny, vtákov radu bežce, pernatej zveri z farmových chovov, voľne žijúcej pernatej zveri a násadových vajec týchto druhov z Bulharska.
(2)
Bulharsko poskytlo ďalšie informácie o nákazovej situácii a požiadalo o regionalizáciu, ktorá by umožnila zrušenie dočasného pozastavenia pre celú krajinu s výnimkou správneho celku Kardjali, pretože v ostatných častiach krajiny sa situácia javí ako uspokojivá.
(3)
Opatrenia prijaté Komisiou v súvislosti s vypuknutím pseudomoru hydiny v Bulharsku by sa preto mali zodpovedajúcim spôsobom zmeniť a doplniť a rozhodnutie 2004/908/ES by sa malo zrušiť a nahradiť týmto rozhodnutím.
(4)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty dočasne pozastavujú dovoz živej hydiny, vtákov radu bežce, pernatej zveri z farmových chovov, voľne žijúcej pernatej zveri a násadových vajec týchto druhov zo správneho celku Kardjali v Bulharsku.
Článok 2
Členské štáty dočasne pozastavujú dovoz zo správneho celku Kardjali v Bulharsku:
a)
čerstvého hydinového mäsa, mäsa z vtákov radu bežce, zveriny z pernatej zveri z farmových chovov a z voľne žijúcej pernatej zveri; a
b)
mäsových prípravkov a mäsových výrobkov, ktoré boli vyrobené z mäsa druhov uvedených v písmene a) alebo obsahujú takéto mäso.
Článok 3
1. Odchylne od článku 2 písm. a) a b) povoľujú členské štáty dovoz výrobkov, na ktoré sa vzťahuje tento článok, ktoré boli vyrobené z hydiny, vtákov radu bežce, pernatej zveri z farmových chovov a voľne žijúcej zveri zo správneho celku Kardjali v Bulharsku porazených alebo usmrtených pred 16. novembrom 2004.
2. Do veterinárnych osvedčení priložených k zásielkam výrobkov uvedených v odseku 1 sa dopĺňa táto veta:
„Čerstvé hydinové mäso/čerstvé mäso z vtákov radu bežce/čerstvá zverina z voľne žijúcej pernatej zveri/čerstvá zverina z pernatej zveri z farmových chovov/ mäsové výrobky, ktoré boli vyrobené z hydinového mäsa/mäsa z vtákov radu bežce/zo zveriny z pernatej zveri z farmových chovov/zveriny z voľne žijúcej pernatej zveri alebo ktoré takéto mäso obsahujú/mäsové prípravky, ktoré boli vyrobené z hydinového mäsa/mäsa z vtákov radu bežce/zo zveriny z pernatej zveri z farmových chovov/zveriny z voľne žijúcej pernatej zveri alebo ktoré takéto mäso (4) obsahujú v súlade s článkom 3 ods. 1 rozhodnutia 2005/61/ES.“
3. Odchylne od písmena b) článku 2 tohto rozhodnutia povoľujú členské štáty dovoz mäsových výrobkov, ktoré sú vyrobené z hydinového mäsa, mäsa z vtákov radu bežce, zo zveriny z pernatej zveri z farmových chovov a zveriny z voľne žijúcej pernatej zveri alebo ktoré takéto mäso obsahujú, ak mäso týchto druhov bolo podrobené osobitnému ošetreniu uvedenému v bodoch B, C alebo D v časti IV prílohy k rozhodnutiu Komisie 97/222/ES (5).
Článok 4
Členské štáty zmenia a doplnia opatrenia, ktoré uplatňujú na obchodovanie s cieľom zosúladiť ich s týmto rozhodnutím a prijaté opatrenia okamžite primerane zverejnia. Bezodkladne o tom informujú Komisiu.
Článok 5
Rozhodnutie 2004/908/ES sa zrušuje.
Článok 6
Toto rozhodnutie sa uplatňuje do 16. mája 2005.
Článok 7
Toto rozhodnutie je určené členským štátom.
V Bruseli 27. januára 2005